钦定古今图书集成/明伦汇编/氏族典/第269卷 > 王仔昔
## 钦定古今图书集成/明伦汇编/氏族典/第269卷 > 王仔昔

按《宋史王仔昔传》：“仔昔，洪州人。始学儒，自言遇许逊，
得大洞隐书豁落七元之法，出游嵩山，能道人未来
事。政和中，徽宗召见，赐号冲隐处士。帝以旱祷雨，每
遣小黄门持纸求仔昔画，日又至，忽篆符其上，乃细
书焚符，汤沃而洗之。黄门惧，不肯受，强之乃持去。盖
帝默祝为宫妃疗赤目者，用其说一沃立愈，进封通”
妙先生，居上清宝箓宫，献议九鼎神器不可藏于外，
乃于禁中建圆像徽调阁以贮之。仔昔资倨傲，又少
戆，帝常待以客礼，故其遇巨阉殆若童奴，又欲群道
士皆宗己。及林灵素有宠，忌之，陷以事，囚之东太一
宫，旋坐言语不逊，下狱死。仔昔之得罪，宦者冯浩力
最多，未死时，书示其徒曰：“上蔡遇冤人。”其后浩南窜，
至上蔡被诛。